আঁচল

বেবী রানী রায়

আকাশ আঁচল তলে পৃথিবীর বুক

মায়ের আঁচল স্নেহে সন্তানের মুখ,

পাথার আঁচলে নেয় তটিনীর দুখ

বউয়ের আঁচলেই রয় স্বামীর সবি সুখ।

অংশু আঁচল মেলে জোসনা ছড়ায়

স্নিগ্ধতা ভরে রাত তারায় তারায়,

কুয়াশার আঁচলে শিশির ঘুমায়

রাতভোরে সাথী হয় পাতায় পাতায়।

মেঘের আঁচল ঘিরে বৃষ্টির ফোঁটা

বৃক্ষের আঁচল ঝুলে ফুল ফলের বোঁটা,

রাতের আঁচলে দেখি তারাদের মেলা

পুষ্প আঁচলে করে প্রজাপতির খেলা।

বন্ধুত্বের আঁচলে বন্ধুর দাবী

শিক্ষার আঁচলে আলো, গুরু পদে মতি,

পথের আঁচলে হারায় পথিকের মন

প্রকৃতির আঁচলে সব সৃষ্টিই ধন।